**ZAPISNIK**

**sa 6. sjednice Općinskog vijeća Općine Podstrana, održane dana 27. siječnja 2022. godine u sali za sastanke Općine Podstrana**

(o sjednici se vodi tonski zapis)

Početak sjednice u 19:00 sati

**PRISUTNI VIJEĆNICI:**

1. Tomislav Buljan
2. Darijo Radović
3. Nikola Bakota
4. Mladen Bartulović
5. Tea Mandić
6. Zdravko Galić
7. Marko Bitanga
8. Frane Pruže
9. Mate Babić
10. JosipVuković
11. Velimir Gavranić

**ODSUTNI VIJEĆNICI:**

1. Ivana Strmotić
2. Kristina Jerčić

**OSTALI PRISUTNI:**

1. Božen Živaljić
2. Marija Šošić
3. Božena Perišić
4. Slobodan Brzica
5. Ante Minigo
6. Zdravka Švenda
7. Kata Madunović

Predsjednik Vijeća T. Buljan pozdravlja sve nazočne. Konstatira da je prisutno jedanaest od trinaest vijećnika, utvrdio je da postoji potreban kvorum i da Vijeće može početi s radom.

Predsjednik Vijeća T. Buljan predlaže sljedeći

***D N E V N I R E D***

1. ***Vijećnička pitanja i odgovori,***
2. ***Usvajanje zapisnika sa 5. sjednice Općinskog vijeća,***
3. ***Prijedlog Odluke o kupnji nekretnine oznake čst.zem. 2393, k.o. Donja Podstrana;***
4. ***Prijedlog Odluke o izmjeni Odluke o visini naknade za sudjelovanje u radu Općinskog***

 ***vijeća;***

1. ***Prijedlog za usvajanje Analize stanja sustava civilne zaštite na području Općine Podstrana za 2021. godinu;***
2. ***Prijedlog za usvajanje Godišnjeg plana razvoja sustava civilne zaštite na području općine Podstrana s financijskim učincima za trogodišnje razdoblje;***
3. ***Prijedlog Odluke o određivanju pravnih osoba od interesa za sustav civilne zaštite Općine Podstrana;***
4. ***Prijedlog za usvajanje Plana djelovanja Općine Podstrana u području prirodnih nepogoda za 2022. godinu;***
5. ***Prezentacija Programa rada Turističke zajednice Općine Podstrana za 2022. godinu;***
6. ***Prijedlog Odluke o imenovanju članova/članica Vijeća za davanje koncesijskog odobrenja.***

Predsjednik vijeća T. Buljan stavlja dnevni red na glasanje. Dnevni red je sa jedanaest (11) glasova ZA usvojen.

**Ad.1.) Vijećnička pitanja i odgovori**

Predsjednik vijeća T. Buljan navodi kako s obzirom da nema načelnika, pitanja mogu postaviti pročelnicima, a ukoliko imaju pitanja za načelnika, odgovor će dobiti pisanim putem ili pak na sljedećoj sjednici.

Vijećnik M. Bitanga postavlja pitanje vezano za divlje deponije, uglavnom po Perunu, pa ga zanima planiraju li se postaviti nadzorne kamere kako bi se spriječilo odlaganje otpada ili možda otkrili počinitelji. Smatra kako se kontinuirano ponavlja isti postupak, netko otpad ostavi, Općina pokupi, i tako u krug, ali do kada tako. Navodi kako bi trebalo početi kažnjavati za takve postupke.

Pročelnik B. Živaljić odgovara kako za sada nemaju u planu monitoring preko kamera, te navodi kako nije siguran koliko se u takvom slučaju površine može pokriti jer su ograničeni samo na javne površine. S obzirom da se otpad uglavnom odlaže na privatnim parcelama, trebalo bi provjeriti je li uopće moguće primjeniti takav sustav. Napominje kako se kontinuirano izlazi na teren po prijavama, ali kako su takvi deponiji uglavnom rezultat nekulture mještana, ali i pojedinih izvođača, a ne neke organizacije.

Službenica B. Perišić nadodaje kako su postavili rampe na određene prilaze poljskih puteva, jer znaju da se oni koriste za prolaz i odlaganje otpada, te kako se rampe zaključaju ali onda postoji problem da se ključevi moraju dati vatrogascima jer su to između ostalog i protupožarni putevi. Medutim, sve to njih ne sprječava da katance razbiju i prolaze. Napominje kako su već u nekoliko navrata to radili, ili ukoliko ne mogu proći tamo gdje su navikli, onda počinju odlagati otpad na nekim drugim lokacijama. Dalje navodi kako je Zakon takav da je za odloženi otpad odgovoran vlasnik odnosno posjednik parcele ukoliko se počinitelj ne može utvrditi, tj. ako netko nekoga neće prijaviti, a do sada su imali prijava da se odlagao otpad na određenim parcelama. Međutim, nitko neće dati podatke o osobi počinitelju, eventualno registarsku oznaku automobila, već samo dobiju obavijest da je otpad odložen. U tom trenutku, ako se ne može utvrditi počinitelj, za taj otpad je odgovoran vlasnik parcele. Navodi kako vlasnici onda ostanu šokirani, ali kako je god vlasništvo pravo, tako je i obveza, i dužni su voditi računa o svojoj imovini. Pa ako je potrebno i ograditi je i spriječiti odbacivanje otpada.

Vijećnik M. Bitanga kaže kako je do Božića trebalo biti gotovo rješenje raskrižja za skretanje prema Žrnovnici no nije, navodi kako su Hvatske ceste trebale napraviti idejno rješenje, stoga ga zanima što se s tim događa, te kakva je situacija s obzirom da je u postojećem prostornom planu na mjestu od ‘As Maria’ prema skretanju turistička zona. Napominje kako nije siguran je li se u izmjenama i dopunama prostornog plana što mjenjalo po tom pitanju.

Pročelnik B. Živaljić odgovara kako nije.

Vijećnik M. Bitanga kaže kako onda u slučaju da ostaje turistička zona plan nivoa gubi smisao, tj. ne dolazi u obzir. Navodi kako je na prethodnoj sjednici načelnik rekao da se ide prema tome da se radi denivelacija, odnosno raskrižje na dva nivoa.

Pročelnik B. Živaljić odgovara kako su naručitelji Hrvatske ceste, te kako je pokušao dobiti od njih navedeno rješenje, međutim kako Općina nije naručitelj odbili su mu dati na uvid, ali nakon sastanka načelnika u Zagrebu s Hrvatskim cestama su najavili prezentaciju te studije da se vidi koji je rezultat. Navodi kako su namjeravali pozvati i dio vijećnika da prisustvuje te da će naknadno biti obaviješteni o tome.

Vijećnik M. Bitanga pita je li se razmišljalo o tome da se proba na nekoj višoj razini, npr. županijskoj povezati ta priča. Navodi kako u Stobreču sada neće napraviti raskrižje na dva nivoa, te kako opet idu na nekakva vatrogasna rješenja, još jedne dodatne trake, nova regulacija semafora... gdje će se opet stvarati 'čep' na raskrižju na Stobreču, a automatski i prema Podstrani.

Pročelnik B. Živaljić odgovara kako prvo moraju dostaviti rješenje, te da kada se radi analiza, radi se i analiza prometa.

Vijećnik M. Bitanga kaže kako su preblizu ta dva raskrižja, te da se na oba stvara 'čep'.

Vijećnik M. Bartulović kaže kako je bio uključen u taj cijeli projekt, te kako ono što se sada radi na Stobreču je jedna od faza a nikako zadnja faza, ali i kako se prostorno planskom dokumentacijom koja je sada na snazi može raditi i denivelacija, tj. mogu se raditi svi zahvati u prostoru i kako tu nema nikakvih prepreka. Napominje kako su pročelnik B. Živaljić i on imali nekoliko sastanaka s Hrvatskim cestama na tu temu, te kako posljednje o čemu su promišljali je bila denivelacija. Navodi kako je prije dvije godine napravljeno rješenje da se napravi jedan nadvožnjak od mosta do kioska Tisak gdje bi se napravila denivelacija, vrijednosti oko 25.000.000 kn, ali Hrvatske ceste s tim nisu bile suglasne nego su tražili drugo mišljenje.

Vijećnik V. Gavranić kaže kako je u zadnjem Službenom glasniku Općine Podstrana vidio navedenu stavku stručnog nadzora za izgradnju istočnog ogranka Zagorske ulice, te pita odustaje li se od tog dijela proširenja i ako se ne odustaje kada će se krenuti u rekonstrukciju.

Pročelnik B. Živaljić odgovara kako je Zagorska ulica projekt koji je napravljen prije 7-8 godina i kako je to sada zapravo prirodni slijed da se priprema njeno izvođenje. Što se tiče zapadnog ogranka, navodi kako se nije zapustio, već da ostaje u prostorno planskoj dokumentaciji, samo je pitanje prioriteta, s obzirom da ta cesta povezuje ulicu Mile Gojsalić i Ratnih žrtava sa D8. Napominje kako je trenutno u rekonstrukciji ulica Mile Gojsalić do Ratnih žrtava i kako sada pokreću projekt Težačke ulice do groblja. Navodi kako će odvojak Zagorske ulice koji gosp. V. Gavranić spominje kroz prostorno plansku dokumentaciju ostati, ali će se možda za jedan dio profil ceste suziti.

Vijećnik V. Gavranić pita znači li to da nemaju konkretan plan kada će krenuti.

Pročelnik B. Živaljić odgovara kako nemaju.

Vijećnik V. Gavranić kaže kako je lijepo vidjeti pozitivan trend prirasta stanovništva i mladih obitelji, te kako smatra da bi Općina Podstrana trebala iznaći sredstva za izgradnju jedne gimnastičke dvorane, kao što je npr. u Vukovaru izgrađena na 310 m2 za otprilike 500.000 kn. Navodi kako su vatrogasci glavni nositelji plana djelovanja u području prirodnih nepogoda, te smatra kako rade u nepovoljnim uvjetima i kako bi trebalo napraviti vatrogasni dom. Daje za primjer vatrogasni dom u Konavlima koji je izgrađen na 1.500 m2 za 6.285.000 kn. S obzirom da je Petrićevo dosta veliko područje, ta dva objekta bi se mogla napraviti tamo, stoga ga zanima može li se prijedlog uzeti u obzir, jer smatra kako bi vatrogasci s tog područja mogli puno brže djelovati u Podstrani.

Pročelnik B. Živaljić odgovara kako je Petrićevo inače predviđeno kao budući centar mjesta i bilo kakva druga ideja sada nije opcija. Što se tiče izgradnje dvorane, navodi kako su trenutno u pregovorima sa Županijom, te kako sa osnovnom školom u Strožancu pokušavaju dobiti pravo građenja na tom zemljištu. Što se tiče financiranja, navodi dalje kako je još sve otvoreno, ali da za sada pregovori idu u dobrom smjeru i postoje velike šanse da na toj lokaciji budu mogli napraviti trodjelnu dvoranu sa svim odgovarajućim sadržajima koji nedostaju u Podstrani.

Vijećnik V. Gavranić pita što je sa Vatrogasnim domom.

Vijećnik N. Bakota odgovara kako je Općina puno napravila kada je otkupila 540 m2 uz Vatrogasni dom. S obzirom da su morali napraviti projekt kakav je tražila Europska unija, napravili su projekt koji, smatra, nikada više ne bi mogao proći s obzirom da je općina Podstrana jedna od bogatijih općina. Navodi kako bi u dogledno vrijeme trebalo napraviti novi projekt kojim bi se malo izmaknuli od doma, i kako sada imaju dovoljno mjesta za širenje jer je otkupljeno 540 m2 susjedne čestice.

Vijećnik F. Pruže kaže kako je na prethodnoj sjednici načelnik rekao da Općina prodaje Jadransku stražu. S obzirom da načelnik nije prisutan, pita može li pročelnik B. Živaljić detaljno objasniti koji su razlozi za tu prodaju te što je predviđeno prostornim planom, i jesu li istinite priče kako se planira napraviti neboder od 14 katova. Također ga zanima na koji način se planira riješiti problem prevelikog prometa na sadašnjem ulazu, s obzirom da će zbog te zgrade promet biti još veći nego je sada.

Vijećnik F. Pruže pita zbog čega je poništen natječaj za Javnu vatrogasnu postrojbu objavljen u prosincu 2021. god., te raspisan novi u siječnju 2022. god., jer u Odluci nisu navedeni nikakvi argumenti, a trebalo je zaposliti dva nova djelatnika na neodređeno vrijeme.

Predsjednik vijeća T. Buljan odgovara kako će na ova pitanja odgovore dobiti pisanim putem, s obzirom da načelnik nije prisutan.

Vijećnik M. Bartulović kaže kako je natječaj u nadležnosti Javne vatrogasne postrojbe, a ne Općine Podstrana, te kako bi pitanje trebalo postaviti njima.

Vijećnik M. Babić postavlja pitanje vezano za autobusnu stanicu koja se nalazi preko puta ulaza u Reciklažno dvorište, navodi kako je to jedina stanica koja nije uređena po sadašnjem uređenju Poljičke ceste, stoga ga zanima što se planira napraviti s njenim uređenjem.

Službenik S. Brzica odgovara kako navedena stanica nije bila predviđena rekonstrukcijom županijske ceste koja je prije tri godine dovršena, a isključivo zbog imovinsko-pravnih odnosa.

Vijećnik M. Babić postavlja pitanje vezano za izljev otpadnih voda u more u Grljevcu. Osim što su poslane obavijesti mještanima, zanima ga kada će se riješiti taj problem s tehničke strane.

Službenica B. Perišić odgovara kako se Općina Podstrana stavila na raspolaganje Vodovodu i kanalizaciji, te kako oni imaju svoje vodne inspektore koji su nadležni i ovlašteni provjeravati tko je spojio svoju oborinsku odvodnju na kanalizaciju. Navodi kako je komunalno redarstvo njima tu na dispoziciji zbog poznavanja terena i mještana, ali kako je to u nadležnosti Vodovoda i kanalizacije.

Vijećnik M. Bitanga kaže kako je Vodovod i kanalizacija svima podijelio obavijesti i uredno izašao na teren., te kako ih sada treba pogurati da se to dovede do kraja, jer se poslije svake veće kiše izlijevaju fekalije.

Službenica B. Perišić odgovara kako treba s Vodovodom i kanalizacijom provjeriti što su nakon te faze dalje napravili, te pita kada su bili na terenu.

Vijećnik M. Bitanga kaže kako je to bilo krajem studenog ili početkom prosinca.

Službenica B. Perišić odgovara da će provjeriti u kojoj je to trenutno fazi.

Vijećnik J. Vuković pita hoće li biti sazvan Odbor za urbanizam, jer do sada nije bio niti jedan put sazvan, zatim Odbor za turizam, kao i što je sa tematskom sjednicom koja je trebala biti u 1. mjesecu.

Predsjednik vijeća T. Buljan odgovara kako će Odbor za urbanizam biti sazvan kada bude prostorni plan.

Pročelnik B. Živaljić nastavlja kako prijedlog prostornog plana sada ide na uvid, te kada bude prijedlog za javni uvid sazvati će se Odbor za urbanizam.

Predsjednik vijeća T. Buljan odgovara kako će Odbor za turizam biti sazvan kada bude potrebe za tim, a što se tiče tematske sjednice da će biti kada predlagatelji pripreme materijale za njeno održavanje.

Vijećnik J. Vuković postavlja pitanje vezano za školsko igralište, te navodi kako djeca da bi ušla u školsko igralište penju se preko zidića. Smatra kako bi bilo dobro da se napravi prolaz s glavne ceste na igralište, da se ne moraju penjati preko zida.

Službenik S. Brzica odgovara kako će provjeriti što se može učiniti.

Pitanja više nema.

**Ad.2.)** **Usvajanje zapisnika sa 5. sjednice Općinskog vijeća**

Primjedbi nema.

Predsjednik vijeća T. Buljan stavlja na usvajanje zapisnik koji je sa jedanaest (11) glasova ZA usvojen.

**Ad.3.) Prijedlog Odluke o kupnji nekretnine oznake čst.zem. 2393, k.o. Donja Podstrana**

Pročelnik B. Živaljić uvodi u ovu točku dnevnog reda.

Vijećnik M. Bitanga pita koja je namjena navedene čestice, postoji li još nekakva konkretna namjena osim parking mjesta.

Pročelnik B. Živaljić odgovara kako trenutno nemaju nikakvo rješenje s kojim bi izašli pred Vijeće, te da su se za sada zadržali samo na parking mjestima. Ali kako lokacija svakako ima veliki potencijal.

Vijećnik M. Bitanga pita postoji li mogućnost nekakvog dječjeg igrališta ili možda zelenog otoka za odvajanje otpada.

Pročelnik B. Živaljić odgovara kako će se s konkretnim rješenjem prije bilo kakve realizacije konzultirati s Općinskim vijećem.

Vijećnik M. Bartulović kaže kako prvenstveno želi čestitati načelniku i njegovom timu koji su uspjeli izrealizirati kupnju sa gđom Ksenijom Božiković, jer se o tome razgovaralo godinama ali nikada nije postignut dogovor. Smatra kako je ovo dobar iskorak, te kako se tu može napraviti ambulanta, zdravstveni centar, ili bilo što drugo što jedna općina treba.

Vijećnik D. Radović navodi kako su svi svjesni da Općina nema baš takvih lokacija kao što je to kčz. 2393, s namjenom koja zaista može biti široka, te kako je postignuta dobra cijena koja je manja od procijenjene i smatra kako bi Općina tu česticu trebala imati u svom vlasništvu.

Predsjednik vijeća T. Buljan stavlja prijedlog na glasanje. Prijedlog je sa osam (8) glasova ZA i tri (3) glasa SUZDRŽAN (M. Bitanga, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog Odluke o kupnji nekretnine oznake čst.zem. 2393, k.o. Donja Podstrana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.4.) Prijedlog Odluke o izmjeni Odluke o visini naknade za sudjelovanje u radu**

 **Općinskog vijeća**

Službenica B. Perišić uvodi u ovu točku dnevnog reda.

Vijećnik M. Babić daje prijedlog da se Vijeće prije samog početka sjednice upozna s onima koji redovno ne sudjeluju na sjednicama, nego su tu samo povremeno.

Predsjednik vijeća T. Buljan odgovara kako na sjednicama uglavnom prisustvuju djelatnici Općine, a gosp. Grbavac je prisustvovao jer je predjsjednik Odbora za školstvo i predškolski razvoj. Navodi kako smatra da je dobro da predjsjednici pojedinih Odbora prisustvuju sjednicama.

Službenik A. Minigo se predstavlja.

Predsjednik vijeća T. Buljan stavlja prijedlog na glasanje. Prijedlog je sa jedanaest (11) glasova ZA usvojen te se donosi

**ZAKLJUČAK**

1. **Usvaja se prijedlog Odluke o izmjeni Odluke o visini naknade za sudjelovanje u radu Općinskog vijeća.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.5.) Prijedlog za usvajanje Analize stanja sustava civilne zaštite na području Općine**

 **Podstrana za 2021. godinu**

Službenik A. Minigo uvodi u ovu točku dnevnog reda.

Pitanja i prijedloga nema.

Predsjednik vijeća T. Buljan stavlja prijedlog na glasanje. Prijedlog je sa osam (8) glasova ZA i tri (3) glasa SUZDRŽAN (M. Bitanga, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za usvajanje Analize stanja sustava civilne zaštite na području Općine Podstrana za 2021. godinu.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.6.) Prijedlog za usvajanje Godišnjeg plana razvoja sustava civilne zaštite na području**

 **općine Podstrana s financijskim učincima za trogodišnje razdoblje**

Službenik A. Minigo uvodi u ovu točku dnevnog reda.

Pitanja i prijedloga nema.

Predsjednik vijeća T. Buljan stavlja prijedlog na glasanje. Prijedlog je sa deset (10) glasova ZA i jedan (1) glas SUZDRŽAN (M. Babić) usvojen te se donosi

**ZAKLJUČAK**

1. **Usvaja se prijedlog za usvajanje Godišnjeg plana razvoja sustava civilne zaštite na području općine Podstrana s financijskim učincima za trogodišnje razdoblje.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.7.) Prijedlog Odluke o određivanju pravnih osoba od interesa za sustav civilne zaštite**

 **Općine Podstrana**

Službenik A. Minigo uvodi u ovu točku dnevnog reda.

Vijećnik V. Gavranić pita je li istina da je Ronilačko-ekološki klub trajno isključen iz Hrvatskog ronilačkog saveza i može li se znati zbog čega se to dogodilo, jer je naveden kao pravna osoba u sustavu civilne zaštite.

Službenik A. Minigo odgovara kako su oni i dalje pravna osoba bez obzira na Savez, i kao takvi su se stavili na raspolaganje ljudstvom.

Predsjednik vijeća T. Buljan odgovara da ukoliko je netko isključen iz Saveza, to ne znači da mu je prestala djelatnost.

Vijećnik V. Gavranić kaže kako to nije ni pitao, već da su se krivo razumjeli. Navodi kako je samo konstatirao da su isključeni iz Saveza i ako se može znati zbog čega.

Vijećnik M. Bartulović odgovara kako se tu radi o narušenim međuljudskim odnosima od strane predsjednika Saveza koji provodi samovolju i kako je uz ronilačko-ekološki klub izbačeno još 40-50 klubova. Navodi kako udruga dobro funkcionira, a to što imaju problema u Savezu se njih ne tiče.

Vijećnik V. Gavranić zahvaljuje na odgovoru i navodi kako mu je to jako bitno iz razloga jer organizira plivačke maratone.

Predsjednik vijeća T. Buljan stavlja prijedlog na glasanje. Prijedlog je sa jedanaest (11) glasova ZA usvojen te se donosi

**ZAKLJUČAK**

1. **Usvaja se prijedlog Odluke o određivanju pravnih osoba od interesa za sustav civilne zaštite Općine Podstrana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“**

**Ad.8.) Prijedlog za usvajanje Plana djelovanja Općine Podstrana u području prirodnih**

 **nepogoda za 2022. godinu**

Službenik A. Mingo uvodi u ovu točku dnevnog reda.

Pitanja i prijedloga nema.

Predsjednik vijeća T. Buljan stavlja prijedlog na glasanje. Prijedlog je sa jedanaest (11) glasova ZA usvojen te se donosi

**ZAKLJUČAK**

1. **Usvaja se prijedlog za usvajanje Plana djelovanja Općine Podstrana u području prirodnih nepogoda za 2022. godinu.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.9.) Prezentacija Programa rada Turističke zajednice Općine Podstrana za 2022. godinu**

Predsjednik vijeća T. Buljan predstavlja direktoricu Turističke zajednice gđu Zdravku Švendu i poziva da održi prezentaciju Programa rada Turističke zajednice Općine Podstrana za 2022. godinu.

Direktorica Turističke zajednice Z. Švenda uvodi u ovu točku dnevnog reda.

Vijećnik M. Babić kaže kako ima dosta pitanja vezano uz prezentaciju ali da će se obratiti direktno gđi Z. Švendi jer bi to dugo trajalo.

Vijećnik F. Pruže pita na koji način će riješiti komunikaciju putem aplikacije kada je u pitanju starija populacija, te postoji li za njih ikakva alternativa po pitanju prezentacije sadržaja.

Direktorica Turističke zajednice Z. Švenda odgovara kako su njima uvijek dostupne brošure koje se nalaze u Turističkoj zajednici.

Pitanja više nema.

**Ad.10.) Prijedlog Odluke o imenovanju članova/članica Vijeća za davanje koncesijskog**

 **odobrenja**

Službenica B. Perišić uvodi u ovu točku dnevnog reda.

Vijećnik V. Gavranić kaže kako je na web stranici vidio da je izložen Plan upravljanja pomorskim dobrom, međutim da ga on nije uspio pronaći.

Službenica B. Perišić detaljno objašnjava gdje se točno nalazi.

Vijećnik V. Gavranić kaže kako nije jasno naznačeno gdje se nalazi.

Službenica B. Perišić odgovara kako se ne bi složila s tim, jer je već nekoliko njih uputilo svoje prijedloge.

Predsjednik vijeća T. Buljan stavlja prijedlog na glasanje. Prijedlog je sa osam (8) glasova ZA i tri (3) glasa SUZDRŽAN (M. Bitanga, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog Odluke o imenovanju članova/članica Vijeća za davanje koncesijskog odobrenja.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

Sjednica je završena u 20:04 sati.

ZAPISNIK VODILA:

Kata Madunović